এদিন মহাজাতি সদনে রাজ্য বিজেপি’র ‘প্রদেশ পরিষদ সম্মেলন’ ছিল। দলের বিভিন্ন স্তরের নেতা-কর্মীদের উপস্থিতিতে সেই সভায় বক্তৃতা করেন অমিত। ৩৮ মিনিটের বক্তৃতায় আগামী পঞ্চায়েত ভোটকে সামনে রেখে এগনোর কথা যেমন এসেছে, তেমনই বিভিন্ন রাজ্যের (গুজরাত, মহারাষ্ট্র, কর্নাটক) দলীয় সংগঠনের অতীত ও বর্তমান পরিস্থিতি উল্লেখ করে কর্মীদের চাঙ্গা করার কথাও বলেছেন বিজেপি সভাপতি। সেইসঙ্গে কেন্দ্রে নরেন্দ্র মোদীর নেতৃত্বাধীন সরকারের উল্লেখযোগ্য প্রকল্পের কথা তুলে ধরে উন্নয়নের ক্ষেত্রে বিজেপি কীভাবে কাজ করে, তা-ও বোঝানোর চেষ্টা করেছেন। কিন্তু এতকিছু বললেও তিনি ‘নীরব’ থাকলেন মুখ্যমন্ত্রী মমতা বন্দ্যোপাধ্যায় বা তৃণমূল সম্পর্কে। রাজ্যের শাসকদলকে আক্রমণের ধারেকাছেও গেলেন না বিজেপি সভাপতি। শুধুমাত্র দু’বার মমতা এবং একবার তৃণমূলের নাম নিলেন। তা-ও একেবারেই ভিন্ন প্রসঙ্গে।